b'\n_START_ARTICLE_\nF\xc3\xa6tter H\xc3\xb8jben\n_START_PARAGRAPH_\nF\xc3\xa6tter H\xc3\xb8jben (engelsk: Gladstone Gander) er Anders Ands heldige f\xc3\xa6tter. F\xc3\xa6tter blev f\xc3\xb8rste gang set i historien "K\xc3\xa6ph\xc3\xb8je krystere" (Wintertime Wager, januar 1948), hvor han vil smide Anders ud af hans hus p\xc3\xa5 grund af et v\xc3\xa6ddem\xc3\xa5l. Trods dette familieforhold er F\xc3\xa6tter if\xc3\xb8lge det engelske navn Gladstone Gander slet ikke en and, men en gase. Han blev en enkelt gang i f\xc3\xb8rste danske \xc3\xa5rgang kaldt F\xc3\xa6tter Erik._NEWLINE_F\xc3\xa6tter er skabt af Carl Barks, der ikke var tilfreds med figuren: han mente ikke, at han fik skabt samme sympati for F\xc3\xa6tter som for de andre figurer._NEWLINE_I flere af Barks\' historier fremstilles F\xc3\xa6tters konstante held som en forbandelse: Han vinder samtlige julelotterier, men ender med at vandre omkring alene i den kolde sne med sine us\xc3\xa6lgelige kalkuner. Og han l\xc3\xa6gges for had og udspioneres af sin familie pga. sit held og betragter det mere som en \xc3\xa6ressag end et privilegium, at han ikke beh\xc3\xb8ver at arbejde; han skammer sig over den femogtyve\xc3\xb8re, han tjente, da han i "et svagt \xc3\xb8jeblik tog et job".'